Alisher Uzoqov: Otamning vafotidan keyin birdan ulg‘aydim

“Sug‘diyona” gazetasi o‘zining komik rollari bilan tanilgan aktyor Alisher Uzoqov bilan intervyu o‘tkazdi, deb xabar berdi “Darakchi.uz”.

Alisher, siz o‘zini har jabhada sinab ko‘rishdan charchamaydiganlardansiz. Odamlarning hali xonandalikka, hali futbolga o‘zingizni urishingizni qabul qilmasliklaridan cho‘chimaysizmi? Tanqidlar ham yetarlicha bo‘ldi, adashmasam?
— Ko‘zim yetgan ishgagina qo‘l uraman. Agar odamlar nima derkan, deb o‘tirsam, hech narsa qilmasligim kerak. Men bolaligimdan yaxshi ko‘rgan, qiziqqan mashg‘ulotlarim bilan shug‘ullanib ko‘rishga o‘rganganman. Kichkinaligimda televizorning ovozini pastlab, filmlarni dublyaj qilardim, futbol sharhlardim. Qilayotgan barcha ishim ularga bo‘lgan muhabbatim tufayli, aslo mashhur bo‘lish, tanilish yo‘lidagi har tomonga o‘zni urish emas. Tanqidga kelsak, hech kimning og‘ziga elak tutib bo‘lmaydi. Boshqalarning fikri bilan tanlagan yo‘lingizdan chekinsangiz, hech qachon hech narsaga erisha olmaysiz.
Farzandlaringizga ham yaxshi ko‘rgan ishlari bilan shug‘ullanishga imkon berayapsizmi?
— Albatta. Umuman, har bir ota-ona farzandining qiziqishlaridan kelib chiqib, turli sohalarga yo‘naltirib ko‘rishi kerak. Iqtidori namoyon bo‘lgani bilan esa shug‘ullanishga ruxsat berishi lozim. Shunda u yomon yo‘llarga yurmaydi, tashqi ta’sirlarga berilmaydi. O‘zini izlaydi.
Sizning qarashlaringizni o‘zgartirgan, ulg‘aytirgan voqealar.
— Bo‘lgan. Ko‘p bo‘lgan. Otamning vafotidan keyin birdan ulg‘aydim. Tanaffusdagi uch yilim ham oson kechmadi. Bilasizmi, xonandalar sahnadan uzoqlashishsa ham, ijod qilaverishlari mumkin. Qo‘shiqlar yozadi, kuylaydi, kliplar suratga oladi, internetga joylaydi. Muxlislari chin bo‘lsa, o‘zlari topib, eshitaverishadi. Men aktyorman, kamera, kino bilan tirikman. Ijoddan birdan to‘xtab qolganim hayotga nisbatan qarashlarimni o‘zgartirdi. Oldinlari hamma narsaga yengilroq qarardim-da. To‘g‘ri, tushkunlik botqog‘iga botib o‘tirmadim. Ssenariy yozdim. Izlandim. Oq-qorani ajrata boshladim. Atrofimdagilarning munosabati oydinlashdi. Har neda hikmat borligiga yana bir bor amin bo‘ldim.